《感寓 其十六》
宋代·刘弇

芒砀彼真人，元是赤帝子。游氛决秦馀，最后项籍死。

青云跻高衢，侯王兴壮士。咸阳初置酒，猜似从中起。

樽俎化胡越，对面邈千里。君王忽天赞，顾谓封雍齿。

军中相与言，事故易了耳。雍齿今且侯，吾属无患矣。

炎炎四百秋，安堵从此始。

作者简介：刘弇（1048-1102）字伟明，号云龙，安福（今属江西）人。元丰进士。知嘉州峨眉县，改太学博士。元符中，进南郊大礼赋，除秘书省正字。徽宗时，改著作佐郎、实录检讨官。崇宁元年卒，年五十五。《宋史》有传。著有《龙云集》三十二卷，词有《彊村丛书》本《云龙先生乐府》一卷。